
Definitio  -»  divisiones  9  symptomata* 


Haemorrhagiae  nomine  venii,  sanguinis  e  pro¬ 
priis  vasis  tum  arteriosis  tum  venosis  effusio  con¬ 
tra  leges  naturae ,  ab  ai^u  sanguis ,  et  psw  fluo. 

Prout  autem  sanguis  vel  e  corpore  per  quam¬ 
que  viam  erumpit,  vel  in  internas  partes  effundi¬ 
tur  ,  haemorrhagia  externa  vel  interna  dicitur. 

A  locorum  ,  unde  sanguis  erumpit  varietate  va¬ 
rium  nomen  obtinuit  haemorrhagia  uti :  fluxus  san¬ 
guinis  ex  naribus  epistaxis ,  rhinorrhagia ,  ab  aliis 
simpliciter  haemorrhagia  dicta  est*  Si  ex  pulmoni¬ 
bus  sanguis  profluat  haemoptysis  audit,  vel  pneu- 
monorrhagia ;  haematemesis ,  vomitus  cruentus  si 
ex  ventriculo ;  haematuria ,  seu  cruentus  mictus  si 
ex  urinariis  viis;  haemorrhoidum  vel  fluxus  haemor- 
rhoidalis  nomine  indicatur  sanguinis  ex  haemor- 
rhoidalibus  vasis  excretio  •  fluxus  sanguinis  ex  utero 
menorrhagia ,  methrorrhagia  nuncupatur. 

Speciatim  quoque  stomatocace  audit  sanguinis 
fluxus  ex  gingivis  et  aliis  oris  partibus  ;  hepaiirrhoea , 
vel  fluxus  hepaticus  dicitur  sanguinolenti  seri  per 
alvi  evacuatio ;  melaenam  vel  morbum  nigrum  vo¬ 
cant  quum  per  vomitum  simul  et  per  alvum  san¬ 
guinis  ,  aut  humoris  sanguinolenti  atri  copiosa  con¬ 
tingit  ejectio.  Rursus  cystirrhagia  saguinis  ex  vesica  ; 

urethrorrhagia  ejus  ex  urethra  egestionem  signifi¬ 
cat,  et  s.  p.  sudorem  sanguineum  raro  admodum 
observatum  ha  emat  op  ede  sim  dixerunt. 

Multis  modis  a  propriis  vasis  sanguinem  extrudi 
tradunt  pathologi ,  et  quidem 
tmo*  per  dilatata  vasorum  ostiola :  haemorrhagiam 
per  anastomosim  hanc  vocant  $ 

2<Jo.  per  diapedesim ,  quando  per  secedentes  ab 
invicem  fibras  membranarum  constituentium 
vasorum  parietes  sanguis  transudat; 

3tio*  per  diaeresim ,  cum  haemorrhagia  contingit 
absoluta  vasorum  continuitate  ex  causa  mecha¬ 
nica  secante,  pungente,  lacerante; 

4t0*  per  diabrosim  seu  continuitatem  vasorum  so¬ 
lutam  a  causa  acri ,  rodente; 

5t0-  per  rhixim ,  vel  rhexim  si  vasorum  ruptio  con¬ 
tingit  a  vi  sanguinis  ipsa  violenter  distendentis 
i  illata. 

Verum  adnotante  jam  summo  Burserio,  sicuti 
diaeresis  cum  rhixi  ideo  convenit ,  quod  in  utraque 
per  vasorum  solutionem  violentam  sanguis  effun¬ 
datur;  ita  et  anastomosis  cum  diapedesi  quod  in 
itsis  sine  continusolutione  sanguis  exiliet,  aut  tran- 
sudet:  etsi  tamen  haemorrhagias  per  diapedesim 
non  ita  facile  locum  habere  posse  suspicetur  claris¬ 
simus  F  r  a  n  k. 

Plures  traduntur  haemorrliagiarum  divisiones. 
Prout  scilicet  primariam  constituit  affectionem, 
vel  alterius  morbi  soboles  est  aut  symptoma,  pri¬ 
maria,  essentialis ;  aut  secundaria ,  vel  symptomatica 
dicitur.  Ab  eveniendi  modo  habitualis ,  vel  acci¬ 
dentalis,  periodica,  vel  vaga  dicta  est.  Adventitia 

etiam  nunc  accidit,  vei  acquisita,  nunc  haereditaria. 
Acuta  etiam,  vei  chronica  dicitur  a  duratione.  Trau¬ 
matica  vocatur  haemorrhagia,  quae  a  quocunque 
modo  agente  violenta  causa  producitur.  Sponta¬ 
neam  vocare  consueverunt,  quae  sponte  ab  inter¬ 
nis  causis  exoritur.  Neque  omittenda  haemorrhagiae 
divisio  in  idiopathicam  et  sympathicam ,  sicuti  non 
desunt  observata,  quibus  epidemico  quasi  genio 
haemorrhagiae  dominari  visae  sunt. 

Memoratae  hic  aliaeque  traditae  ab  Auctoribus  hae¬ 
morrhagiae  divisiones  etsi  non  contemnendae,  ta¬ 
men  ilia  praecipuefcum  ad  phoenomenorum  aetio¬ 
logiam  assequendam ,  tum  ad  aequam  curationem 
suscipiendam  accomadata  sese  offert,  qua  in  acti¬ 
vam  et  passivam  partita  est,  prout  nempe,  vel  ab 
adauctis  vasorum  vitalibus  viribus ,  vel  ab  hisce 
imminutis  proficiscitur.  Activa  haemorrhagia  fre¬ 
quentissime  diathesis  inflammatoriae  symptomata 
profert:  juvenibus  ac  robustis  plethoricis  magis  fa¬ 
miliaris  haec  est;  ac  vere  potius,  et  aestate  adgredi 
consuevit*  Passiva  contra  debiliores ,  laxa  solido¬ 
rum  compage  praeditos  corripit,  nulliqueUj parcit 
aetati,  tempestati,  vitae  adjunctis,  quae  tamen  di¬ 
versitates  non  impediunt,  quominus  utraque  indis- 
criminatim  ex  multiplici  causarum  actione  quocun¬ 
que  in  vitae  adjuncto,  et  armi  tempore  locum  ha¬ 
bere  queat.  Neque  pyrexiae  praesentia  vel  absentia, 
unde  etiam  in  febrilem,  et  non  febrilem  partita  est 
haemorrhagia,  sufficere  videtur,  ut  activae  a  pas¬ 
sivis  haemorrhagiis  secernantur;  in  his  siquidem 
non  semper  desideratur  febris,  sicuti  diae  frequen¬ 
ter  absque  febre  decurrunt.  Quare  hac  in  re  des- 

cisco  cum  aliis  a  C  u  1 1  e  n  i  o  activas  haemorrhagias 
pyrexias ,  passivas  ad  apocenoses  referente* 

Non  parvi  demum  facienda  est  haemorrhagiae 
distinctio  ab  effectibus  salutaribus,  vel  noxiis  in 
criticam  et  symptomaticam  ;  siquidem  tanti  haec 
interest  in  indicationibus  statuendis,  ut  hac  omissa, 
gravibus  esse  queat  erroribus  locus* 

Illud  meminisse  juvabit  haemorrhagiam  ex  aliis 
praeterquam  ex  uterinis  vasis  in  sequiori  sexu  exor¬ 
tam  ,  non  raro  catameniorum  vicariam  esse,  sicuti 
de  haemoptysi,  nec  non  epistaxi,  haematemesi, 
fluxu  haemorrhoidali  aliisque  a  consueta  ac  naturali 
sede  menstrui  fluxus  aberrationibus  plurima  colli¬ 
gere  licet  apud  auctores  observata.  Id  etiam  con¬ 
stat  de  aliis  sanguinis  fluxibus  quocunque  in  sexu: 
epistaxis  siquidem  haemorrhoidalem  fluxum  com¬ 
pensare  visa  est,  et  vicissim,  et  sic  porro  de  aliis. 
Prodromis  nonnullis  praenuntiari  frequenter  con¬ 
sueverunt  haemorrhagiae.  Quum  vero  haec  signa  va¬ 
ria  omnino  sint  pro  varietate  partis,  unde  futura  est 
haemorrhagia,  singula  idcirco  expediendi  hic  locus 
minus  opportunus  est.  Id  tantum  animadvertisse  suf¬ 
ficiat,  haemorrhagias  activas  praecedere  consue¬ 
visse  sensum  caloris,  titillationis,  pruritus  ,  tensio¬ 
nis  in  parte,  aut  circum  eam  unde  fluxurus  est  san¬ 
guis,  aut  in  partibus  consensualibus  ;  orgasmi,  con¬ 
gestionis  saepe  antecedere  indicia,  pulsum  plenum, 
durum  tactu  ,  aliquando  (quod  tamquam  privati¬ 
vum  futurae  haemorrhagiae  ex  naribus  praenun¬ 
tium  esse  veterum  docuit,  et  subsequens  etiam  con¬ 
firmavit  observatio)  dicrotum.  His  accedunt  horro¬ 
ris  aut  frigoris  sensus,  jactationes,  inquietudines, 
febris,  praeterquam  quod  in  illis,  quae  oculis  pa- 

tent,  locis,  congestio,  venarum  inflatio,  rubor 
etiam  observantur. 

Atque  haec  quidem  omnia  aliaque  quamplu- 
rima  peculiaria  et ,  prout  sanguinis  impetus  ad  ca¬ 
put,  pulmones,  uterum  etc.  dirigitur,  varia  quae 
contingunt  pathemata  manifeste  evincunt,  multa 
in  haemorrhagiis  activis  esse  cum  inflammationi¬ 
bus  communia ,  quod  magis  comprobat  rejecti  san¬ 
guinis  indoles,  ac  frequens  in  hoc  educto  coriaceae 
crustae  praesentia.  Haec  magis  confirmant  haemor¬ 
rhagiae  praepostere  suppressae,  inflammatio,  hu- 
jusque  in  abscessum  transitus  ;  levamen  ex  methodo 
antiphlogistica  et  similia.  Affinitas  verbo  est  inter 
inflammationes  et  haemorrhagias.  Sedes  enim  (ad 
rem  ait  S  p  r  e  n  g  e  1)  communis  est  in  vasis  capil¬ 
laribus  ,  eorum  vi  hactenus  aucta ,  ut  praeter  va¬ 
pores,  et  particulas  sanguinis  propiores  sanguinem 
ipsum  accipiant ,  in  haemorrhagiis  que  secernant. 

Aliter  res  se  habet  in  passivis  haemorrhagiis ; 
has  enim  vix  ulla  praecedunt  signa ,  congestionem 
aut  locales  turbas  ex  adaucta  vasorum  vi  arguenda; 
enimvero  repente  saepe  et  inopinato ,  vel  ex  levi¬ 
bus  accedentibus  causis,  non  raro  sympathicis  fun¬ 
ditur  sanguis ,  isque  interdum  non  ex  uno  tantum, 
sed  ex  pluribus  simul  locis,  et  pulsus  depressio, 
virium  languor,  faciei  et  totius  corporis  pallor,  fri¬ 
gus  ,  et  alia  bene  multa  debilitatis  concomitantur 
symptomata  non  semper  ex  ipsius  ejecti  sanguinis 
copia  deducenda,  quae  affectionem  magis  contu¬ 
macem,  ac  periculi  saepe  plenam  praesagiunt;  san¬ 
guis  in  hac  tenuis  solutus,  difficilius  concrescens 
emittitur. 

Jam  vero  quemadmodum  plerisque  in  adjunctis 
haemorrhagia  si  nimis  parca  non  sit,  salutaris  est, 
tum  relate  ad  universum  corpus,  tum  respectu  non¬ 
nullarum  partium,  quae  nimia  sanguinis  quantitate  , 
aut  impetu  gravantur ;  ita  nullo  negotio  patescere 
possunt  damna,  quae  a  largiore  sanguinis  amissione 
proficiscuntur,  vel  a  languore  vitali,  viriumque 
omnium  conservatoris  et  reparatoris  fluidi ,  vela 
subducto  solidis  partibus  stimulo.  Hinc  functionum 
languor,  depravatio,  inertia,  concidentia  ac  demum 
omnimoda  abolitio  subsequantur  necesse  est,  vel 
saltem  in  multiplicem  chronicorum  morborum  ca¬ 
tervam  corpus  tractu  temporis  trahatur.,  nisi  op¬ 
portuno  regimine,  aptisque  remediis  obviam  fiat. 
Vis  quapropter  motricis,  vel  sentientis  perversio; 
languoris  et  lassitudinis  sensus ;  horrores  ,  frigus  , 
totius  corporis  palior ,  sensuum  hebetudo ,  hallu¬ 
cinatio,  capitis  obnubilatio,  spasmi,  convulsiones, 
corporis  modo  fugaces  ex  levi  motu  exaestuationes, 
lipothymiae,  sincopes,  cordis  palpitationes,  pul¬ 
sus  celeritas,  frequentia,  depressio,  irregularitas, 
secretionum  excretionumque  turbatio,  secretorum 
et  excretorum  major  vei  minor  a  naturali  indole 
recessus ,  ac  depravatio  ,  macies ,  contabescentia 
atrophia,  oedematosae  binflationes,  hydropes  exorta 
memorantur.  Nec  rara  sunt  exempla  ,  quibus  con¬ 
stat  brevissimo  temporis  spatio  aegrotantem  cum 
sanguine  praecipiti  fluente  unda,  vitam  amisisse 
convulsionibus  frequenter  scenam  claudentibus. 

Etsi  tamen  persaepe  videre  sit,  lente  ac  sensim 
succedentem  insignem  etiam  sanguinis  jacturam 
absque  tam  gravi  discrimine  contingere.  Ex  his 
sequitur ,  pro  vasorum  unde  sanguis  fluit  hiatu , 

diametro,  pro  celeritate ,  ac  impetu,  quo  is  ejici¬ 
tur  ,  pro  varia  partis ,  quae  haemorrhagia  laborat , 
structura,  functione,  pro  causae,  quae  haemor¬ 
rhagiam  vel  activam  vel  passivam  induxit ,  varie¬ 
tate,  pro  sexus,  aetatis,  irritabilitatis,  sensibilitatis, 
constitutionis,  aliorumque  adjunctorum  ratione, 
varia  omnino  enasci  pathemata,  variosque  ex  hae- 
morrhagiis  effectus  se  prodere.  Mirum  etiam  quam 
facile  simplex  animi  pathema,  quo  meticulosi  non¬ 
nulli  repente  prehenduntur  terrore  perculsi  ab  as¬ 
pectu  profluentis  etsi  non  multa  copia  sanguinis 
in  causa  sit,  cur  in  activis  ipsis  hamorrhagiis ,  et 
robusto  ceteroquin,  ac  bene  valente  corpore,  brevi 
debilitatis,  ac  concidentiae  symptomata,  syncopes 
lipothymiae  observentur!  Ex  quibus  patet,  sedulo 
in  omnes  effectus  esse  inquirendum  non  minus 
quam  in  ea ,  quae  haemorrhagiam  praecesserunt , 
in  hujus  causas ,  in  corporis  habitum ,  tempera¬ 
mentum  ,  ceteraque  aegrotantis  peculiaria  ac  pri¬ 
vativa  adjuncta,  ut  qui  ceteroquin  tum  in  diagnosi, 
tum  in  curatione  subrepere  possent,  pro  viribus 
devitentur  errores. 


Aetiologia* 

Inter  remotas  aetiologiae  causas  veniunt  ea , 
quaecunque  sanguinis  impetum  ad  partem  augere 
valent;  tum  simplicia  vasorum  vitia ;  quibus  addunt 
vitiatam  ipsius  sanguinis  crasim ,  stimuli  tum  qui¬ 
cunque  directe,  vel  indirecte  vasorum  actionem  ex¬ 
citant  ,  animi  affectus  vehementes,  aromatum,  ac 

spirituosorum  absusus  ;  lautiores  epulae :  pletbora 
cum  universalis  ,  tum  particularis ,  absoluta ,  vel 
respectiva:  nimiae  praesertim  in  non  assuetis  exer¬ 
citationes,  cursus  veloces,  equitationes  praecipites, 
caloris  ac  frigoris  intensi  actio ,  atmospbaerae  re¬ 
pentinae  mutationes,  hujus  ponderis  imminutio, 
spasmi,  ligaturae,  compressiones,  corporis  positi¬ 
ones  circuitum  sanguinis  praepedientes,  stases  san¬ 
guinis  variae ,  congestiones  ;  orgasmus  ;  vulnera  , 
ulcera  irritantia  ,  acria ,  vario  modo  agentia  ;  lap¬ 
sus  ,  ictus,  concussiones  inter  magis  obvias  occasi- 
onaies  haemorrhagiae  causas  numerantur.  Ex  pecu¬ 
liari  vero  vasorum  textura ,  sensibilitate  ,  mobili¬ 
tate  ,  irritabilitate,  vigore,  aliove  vitio  et  causarum 
speciali  in  determinatae  partis  vasa  actione  ita ,  ut 
nunc  facilius,  eorum  vi  concitata,  extra  ipsa,  his 
dilatatis,  aut  ruptis,  profundatur  sanguis,  nunc 
eorundem  vasorum  imminuta  resistentia  difficilius 
coerceatur,  ratio  peti  potest,  cur  unius  potius , 
quam  alterius  partis  subsequatur  haemorrhagia^ 
atque  haec  modo  activa  sit,  modo  passiva» 

Quoad  praedisponentes  causas  pertinet,  sicuti 
temperamentum  sanguineum,  firma  vasorum  com¬ 
pages,  et  sanguinis  erasis  ad  activas;  ita  tempera¬ 
mentum  lymphaticum,  ac  nervosum,  laxa  solido¬ 
rum  compages ,  vires  a  diuturnis  morbis ,  vel  eva¬ 
cuationibus  exhaustae,  inedia,  prava  et  dispepta 
alimenta,  organica  nonnulla  vitia,  dyscrasiae  ad 
passivas  haemorrhagias  reddunt  procliviores.  Ani¬ 
madvertendum  tamen,  memoratas  causas,  quae 
aliquando  ad  haemorrhagiam  praedisponunt,  inter¬ 
dum  etiam  occasionalium  vice  fungi.  Peculiare  item 
vitae  genus,  non  minus,  quam  illud,  cui  quisque 


navat,  artis  exercitium,  quo  fiat,  ut  una  potuis, 
quam  altera  pars  fatigetur,  aut  quoquomodo  debi¬ 
litatem  contrahet,  uti  et  superstites  ipsarum  par¬ 
tium  ,  organorumque  debilitates  ex  praecedentibus 
causis  quibuscunque ,  imo  ipsamet  jam  determina¬ 
tae  partis  praegressa  haemorrhagia  in  hanc  quoque 
procliviores  facit ,  unde  frequens ,  artisque  dein 
praesidiis  demum  saepe  reluctans ,  recidiva*  Id 
etiam  observatione  constat ,  pueritiam  praesertim 
epistaxi ,  adolescentiam  et  juventutem  huic  et  hae- 
moptisi,  virilitatem  haemorrhoidibus ,  senectutem 
iisdem ,  nec  non  haematuriae  frequentius  subjici. 
Quod  ad  sequiorem  sexum  spectat ,  etiam  praeter¬ 
lapsa  aetate ,  qua  generatim  catamenia  solent  sub¬ 
sistere  ,  haud  immunis  a  methrorrhagia  evadit  in 
posterum,  sicut  et  ipsae  uterum  ferentes  eidem  cum 
proprio,  et  foetus  discrimine  non  raro  subjacent* 
Hinc  orta  methrorrhagiae  distinctio  in  menstruam, 
in  methrorrhagiam  gravidarum,  et  methrorrhagiam 
vetularum,  quibus  illa  addenda,  quae  vel  imme¬ 
diate  partui  succedens  profusa,  brevi  interdum 
puerperam  exanimare  valet,  vel  subsequenti  puer¬ 
perii  tempore  multis  de  causis  exorta  non  leve  fre¬ 
quenter  negotium  facessit. 

Illud  addidisse  juvabit,  haemorrhagias  induci 
modo  ab  universi  systematis  vasorum  vitio,  modo 
a  locali  tantum,  nec  raro  contingere,  quemadmo¬ 
dum  rite  advertit  Frank,  et  summi  interest  in 
curatione  attendere,  in  haemorrhagiis  localem  de¬ 
bilitatem  cum  universali  vasorum  excitatione  com¬ 
plicari. 

Ex  memoratis  multiplicibus  causis  vario  modo 
agentibus,  quae  contingit  morbosa  vasorum  condi- 

tio,  in  qua  haemorrhagiae  causa  proxima  (trauma¬ 
ticis  missis)  queat  reponi ,  haud  ita  facile  statui  po¬ 
test,  ut  nullus  dubitationi  relinquatur  locus.  Illud 
interim  constat ,  a  vasorum  vitalibus  proprietatibus 
a  naturali  statu  aberrantibus  actionem  eorundem 
necessario  diversimode  adauctam,  imminutam,  per¬ 
turbatam  iri.  Illud  quoque  novimus  ,  causarum 
morbosarum  actionem  directam  ,  aut  indirectam, 
quocunque  autem  modo  ipsae  hanc  exerant  supra 
vasa,  adeo  variam  esse,  ut  diversi  ex  iisdem  cau¬ 
sis  in  oeconomia  animali  producantur  effectus.  Sine 
dubio  haec  diversitas  effectuum  ,  ab  actione  causa¬ 
rum  ,  a  vitiatis  ipsorum  vasorum  vitalibus  proprie¬ 
tatibus  derivanda  est. 

Ceterum  quomodo  fiat,  ut  ex  stimulis  supra 
vasa  agentibus  modo  simplex  congestio ,  modo  in¬ 
flammatio  ,  modo  haemorrhagia  producatur,  modo 
haec  inflammationem  subsequatur,  aut  procedat? 
Cur  salutares  nonnunquam  haemorrhagiae  obser¬ 
ventur  nonnullis  in  morbis,  in  quibus  minima  etiam 
sanguinis  juctura  pertimescenda  videretur?  Cur, 
arte  ipsa  invita ,  nihilo  tamen  minus  interdum  si- 
bimet  constans  natura  sanguinem  uberius  fundere 
pergat,  vel  ex  eodem,  vel,  si  impediatur  ex  aliis 
locis?  Haec,  aliaque  ejus  generis  sunt,  ut  quam¬ 
vis  ad  eorum  aetiologiam  explicandam  exploratae 
nunc  temporis  corporis  vivi  conditiones  non  mini¬ 
mam  lucem  mutuentur;  maxima  tamen  ex  parte 
in  intimis  naturae  penetralibus  recondita  adhucdum 
esse  fateamur  oportet,  ita,  ut  ex  nonnullis  tantum 
quae  magis  obvia  sunt,  non  tamen  aeque  constan¬ 
tibus  phoenomenis  illatae  inductiones ,  probabiles 

utique  conjecturas  ,  non  certam  rei  demonstrati¬ 
onem  proferre  saepe  numero  valeant. 

Minus  conceptu  difficile,  frequentiores  esse 
haemorrhagias  ex  illis  partibus,  quae  molli,  spon¬ 
giosa  ,  rariori  constant  structura ,  copiosioribus  va¬ 
sorum  sanguineorum  propaginibus  sunt  instructae, 
ac  minus  firma  membrana  obvelatae.  Minor  enim 
irruenti  sanguini  resistentia  opponitur,  sensibiliora 
vasa  stimulorum  actioni  magis  patent,  uberius  san¬ 
guis  appetit,  capillare  systema  obruit,  indeque 
erumpit.  Sane  frequentiores  haemorrhagiae  in  par¬ 
tibus  mucosa  membrana  obductis ,  naribus  ,  bron¬ 
chiis  ,  ventriculo ,  intestinis ,  vesica  urinaria,  utero? 
vagina.  Interim  non  inficiandum,  cognitam  nunc 
vim  illam,  quam  turgorem  vitalem  dicunt,  non 
minimum  conferre  ad  haemorrhagiae  ortum  et  aeti¬ 
ologiam  explicandam  illis  in  partibus,  in  quibus  a 
stimulorum  actione  turgoris  ejusmodi  phoenomena 
evidentiora  sunt. 

Neque  etiam  valde  ambigendum  esse  videtur, 
quin  ad  illorum  opinionem  accedamus,  qui  spon¬ 
taneas  haemorrhagias  ex  interna  maxime  causa  pro¬ 
ficiscentes  per  morbosam  exhalationem  locum  ha¬ 
bere  contendunt,  ut  jam  Burserius  ipse  innuisse 
videtur,  dum  haemorrhagiam  per  anastomosim  lo¬ 
cum  habere  inquit  per  dilatationem  arteriolarum 
factam,  per  impetum  sanguinis  vel  canaliculorum 
laxitatem,  vel  orificiorum  atoniam* 

Quamvis  ergo  ab  internis  haemorrhagiae  cau¬ 
sis  vasorum  rupturam  expungendam  non  esse  ultro 
largiamur  ;  haemorrhagias  tamen  absque  ulla  ipso¬ 
rum  vasorum  solutione  contingere  pronum  est  con¬ 
cludere  et  explicare,  quod  de  activis  et  passivis  in- 

telligendum  est*  Enim  vero,  praeterquam  quod 
multum  differunt  conjuncta,  quae  haemorrhagias 
a  sauciatis  quoqunque  modo  vasis  enatas  comitan¬ 
tur  ac  consequuntur,  multa  profecto  sunt,  quae 
aliarum  originem  absque  vasorum  laceratione  tes¬ 
tantur.  Huc  spectant  praesertim  signa ,  spontaneas 
haemorrhagias  praecedentia,  sanguinis  evacuatio 
per  vices  facta,  modo  suppressa,  iterumque  reno¬ 
vata,  alias  suppressa  in  una  parte  ,  apparens  in  alia ; 
nervosae  actionis  manifestus  influxus  in  his  exci¬ 
tandis  aut  sistendis  :  nullum  omnino  cicatricum,  aut 
erosionis  indicium  per  autopsiam  detectum  in  par¬ 
tibus  ,  in  quibus  frequentius  subsecuntae  sunt  hae¬ 
morrhagiae  ;  an  non  sane  ut  animadvertit  B  i  c  h  a  t, 
cicatricum  infinitam  congeriem  uterus  exhiberet  in 
provectis  foeminis  ?  Pvefragatur  tamen  centies  repe¬ 
tita  in  hanc  rem  inquisitio. 

Utrum  plerisque  in  adjunctis  ipsorum  vasorum 
spasmus  ex  variis  nec  semper  cognitis,  nec  semper 
adeo  facile  explicabili  modo  agentibus  causis  exci¬ 
tatus  aliquod  conferat  symbolum  ad  phoenomeno- 
rum  nonnullorum,  quae  haemorrhagias  antece¬ 
dunt,  comitantur,  aut  subsequuntur,  aetiologiam 
assequendam;  non  desunt,  qui  opinentur,  atque  af¬ 
firmativam  ideo  amplectantur  opinionem,  quod 
spasmus  cum  roboris  incremento,  aeque  ac  cum 
decremento  consociari  queat* 

Atque  hactenus  allata  de  haemorrhagiae  aetio¬ 
logia  pro  munere  destinato  sufficiant.  Praecipua  ra¬ 
tionum  momenta,  quibus  haec  inititur  doctrina 
cum  illis  collata,  quae  pathologicae  docent  obser¬ 
vationes  eo  ducere  possunt ,  ut  quae  saltem  proba- 


biliores  sint,  et  oeconomiae  legibus  consentanea, 
assequi  liceat. 

Prognosis» 

Ex  illis,  quae  de  haemorrhagiae  divisionibus, 
symptomatibus ,  causis,  et  speciatim  de  effectibus, 
qui  haemorrhagias  subsequuntur  dicta  sunt,  plura 
jam  licebit  eruere  ad  earundem  prognosim  spectan¬ 
tia.  Hanc  vero  ex  omnibus  diligenter  consideratis 
eompositisque  tum  inter  se  ,  tum  cum  aegrotantis 
constitutione,  aetate,  sexu,  ceterisque  adjunctis  non 
solum  eruendam  esse  nunc  innuisse  sufficiat ,  sed 
diligentem  habendam  esse  rationem  tum  temporis, 
quo  fluit  sanguis,  tum  loci,  unde  fluit,  nec  non 
qualitatis  ,  et  quantitatis  ejusdem  sanguinis ,  cele¬ 
ritatis,  et  impetus,  quo  ejicitur,  eorumque  om¬ 
nium  ,  quae  inde  consequuntur  tum  in  universo 
corpore,  tum  in  singulis  partibus,  phoenomenis 
atque  effectibus. 

Sicuti  autem  plurima  sunt  inter  prognostica 
signa ,  quae  singularum  partium  haemorrhagias 
propius  respiciunt ,  hisque  solis  convenientia  fere 
sunt;  illa  ideo  hic  loci,  ubi  de  generalibus  loquitur, 
relinquuntur. 

Illud  generatim  statui  posse  videtur,  activas 
haemorrhagias ,  nisi  modum  excedunt ,  haud  ita 
grave  per  se  facessere  negotium ,  imo  metuendum 
saepe  esse,  ne  praepostere  cohibitae  majori  esse 
queant  detrimento  ;  passivas  vero  magis  esse  per¬ 
timescendas,  maxime  si  ex  generali  vasorum  debi¬ 
litate  proficiscantur.  Quod  si  ex  locali  tantum  de¬ 
bilitate  exorta  fuerit  haemorrhagia,  quamvis  non 
careat  discrimine  ex  insigni  sanguinis  juctura ;  alias 

tamen,  quum  vel  alterius  evacuationis  locum  tenet, 
vel  habitualis  facta  est  minorem  incutit  metum,  ne¬ 
que  interdum  absque  utilitate  esse  potest. 

Id  quoque  sat  patet ,  eo  majus  periculum  ex 
haemorrhagiis  impendere  ,|  quo  ex  insignioribus 
vasis  contingunt,  quo  profusior,  ac  breviori  tem¬ 
pore  Iit  sanguinis  eruptio :  si  in  exhaustis  corpori¬ 
bus ,  teneris  infantibus,  gravidis,  senibus,  locum 
habeant;  et  vicissim  si  ab  organico  vitio  subolescant 
artis  auxilio  resistente ,  si  sanguis  tenuis,  solutus 
ejiciatur  :  si  autem  vires  hinc  magis  decrescant,  pul¬ 
sus  concidat,  ac  deficiat,  extremitates  frigus  pre¬ 
hendat,  syncope  crebro  invadat,  convulsiones  ac¬ 
cedant,  proximi  periculi  jam  plena  res  est. 

Ex  contraria  signorum  conditione  sat  manifestum 
fit ,  quando  meliorem  fas  fit  exspectare  eventum. 
Notare  tamen  expedit  lipothymias  exoptatas  esse; 
ipsum  enim  succedens  animi  deliquium  ab  insigni 
sanguinis  profusione  in  causa  interdum  est,  cur 
sistatur  haemorrhagia,  et  sanguis  ipse  ex  vis  vasa 
moventis  defectu  concrescat,  ac  sibimetipsi  non 
raro  praecludat  viam,  vasis  fortasse  etiam  ipsis  a 
spasmo  constrictis:  hinc  fit,  cur  bono  interdum 
omine  contingat  animi  deliquium  in  activis  maxime 
haemorrhagiis. 

Therapia. 

Ut  aequa  et  rationalis  haemorrhagiae  curatio 
suscipiatur,  variae  sese  offerunt  indicationes,  qua¬ 
rum  ,  quae  propius  ad  speciales  haemorrhagias 
spectant,  illas  tantum,  quae  generalem  medendi 
methodum  respiciunt,  nunc  prosequemur.  Et  primo 

quidem  nunquam  fugiat  oportet  diligens  contem¬ 
platio  naturae  ipsius  conatus,  unde  constet,  utrum 
ex  sanguinis  fluxu  salutarem  in  oeconomia  animali 
mutationem  ipsius  vires  moliantur.  Ex  hoc  conse¬ 
quitur  naturae  opus  nullo  modo  tunc  esse  turban¬ 
dum ;  noxium  enim  profecto  foret,  haemorrhagiam 
hoc  in  casu  sistere.  Quemadmodum  vero  neque 
semper  licet  aequum  omnino  assequi  naturae  virium 
gradum,  ita  ut  modo  impares  hae  sint,  aut  causae 
accedant  ipsius  nisum  turbantes;  modo  ipse  sangui¬ 
nis  fluxus,  qui  sub  certo  moderamine  adauctam  va¬ 
sorum  vim  infringit  vel  turbatum  sanguinis  circuitum 
restituit,  vel  alia  in  functionibus  impedimenta  re¬ 
movet,  causasque  morborum  interdum  gravissimas 
avertit ,  sibi  tamen  relictus  ad  necem  usque  pro¬ 
duci  queat;  perspicuum  est  quanti  intersit  ad  haec 
omnia  ex  antecedentibus  ,  inhaerentibus  et  conse¬ 
quentibus  deducenda  attendere,  ut  vel  conamini 
naturae  ipsius  obsequamur,  nel  causis  quae  ipsius 
actionem  elidunt,  removendis  infringendisque  ni¬ 
tamur,  vel  haemorrhagiam  quae  vires  pessumdat, 
compescere  satagamus. 

Itaque  si  sermo  sit  de  haemorrhagiis  activis , 
quae  in  sano  ac  robusto  corpore  contingunt,  quo- 
tiescunque  modum  non  excedunt,  antiphlogistica 
tunc  methodus  adhibenda  est.  Corporis  scilicet,  et 
animi  quies,  opportuna  corporis  positio,  atmo- 
sphaerae  circumambientis  prudens  refrigerium,  di¬ 
aeta  tenuis,  potiones  aciduiatae,  nitratae,  alias  mu- 
cilaginosae ,  clysteres  pro  re  nata  aut  blanda ,  si 
non  vetet  haemorrhagiae  sedes,  eccoprotica,  devi¬ 
tatio  verbo  eorum  omnium,  quae  vasorum  jam  ni¬ 
mis  incitatam  actionem  adaugere  valent,  eorum  «que 

o  * 


20 


admotio,  quae  aliorsiim  stimulum  relocare  possunt, 
ea  sunt,  quae  omnem  saepe  curationis  paginam  ab¬ 
solvunt. 

Quod  si  cum  piethorica  constitutione,  tempera¬ 
mento  sanguineo,  aetate  vigente,  pulsuum  robur, 
durities,  congestionis,  aut  futurae  effusionis  in  ali¬ 
quam  internam  pariem  adhuc  subsit  metus  ,  ad  ve- 
naesectionem  confugiendum  est.  Sanguinis  autem 
ducendi  copiam,  et.  loci  unde  ipsum  ducere  expediat 
selectionem,  aegri  vires,  aetas,  pulsuum  robur,  se¬ 
des  haemorrhagiae,  causarum,  unde  orta  est,  cog¬ 
nitio,  ceteraque  adjuncta  indicabunt.  Profecto  se¬ 
dis  haemorrhagiae  rationem  habendam  esse ,  non 
minus  quam  effectuum,  qui  in  peculiari  parte  possunt 
ab  eadem  inde  nasci,  monent  prudentes  medici.  Hinc 
fit,  ut  eo  liberalius  et  fidentius  ad  sanguinis  missio¬ 
nem  confugere  praestet  ,  quo  major  est  partis  dig¬ 
nitas  et  quo  gravius  inducitur  congestionis,  effusio¬ 
nis  ,  aut  alterius  laesionis  in  ipsa  parte  periculum. 
Hinc  est,  cur  haud  etiam  insignis  sanguinis  quan¬ 
titas  e  pulmone  rejecti,  ceteris  paribus  facilius  phle¬ 
botomiam  exposcat,  quam  epistaxis  etsi  uberior; 
cur  minus  evidens  sit  hujusce  auxilii  necessitas  in 
haemorrhoidali  fluxu,  quam  in  haematuria,  faci¬ 
lius  vicissim  locum  habeat  in  hac,  quam  in  me¬ 
trorrhagia. 

Siculi  autem,  ut  jam  animadvertebatur  non  raro, 
vel  ab  ipso  haemorrhagiae  exordio  animi  deliquia, 
aliaque  virium  concidentiam  indicantia  symptomata 
facile  prehendunt,  cavendum  maxime,  ne  haec  a 
simplici  animi  pathemate  producta,  adeo  facile  im¬ 
ponant,  ut  a  venaesectione  ceteroquin  indicata  de¬ 
torqueamur  cum  aegrotantis  discrimine.  Quare  ejus 

generis  pathemata  sedulo  distinguas  oportet  ab  illis, 
quae  profusam  jam  nimis  sanguinis  effusionem  sub¬ 
sequuntur*  Hinc  quocunque  in  casu  ad  aegri  mo¬ 
ralem  conditionem  attendendum  quoque  est,  ut, 
dum  opportuna  adhibentur  auxilia ,  eodem  etiam 
tempore  ejusdem  leniatur  animus,  aut,  oppositis 
prudenter  excitatis  animi  pathematibus ,  erigatur , 
quo  ipsius  metum  moderari,  aut  excutere  fas  sit. 

Quod  si  sermo  sit  de  animi  deliquiis,  quae  sub¬ 
sequuntur  cessantem  jam  haemorrhagiam,  caven¬ 
dum  tunc,  ne,  validioribus  praepropere  stimulanti¬ 
bus  in  usum  vocatis ,  denuo  vasorum  nirnis  incitata 
actione,  haemorrhagia  quoque  revocetur.  Interim 
vero  in  sanguinis  missione  celebranda  id  semper  ca¬ 
vendum,  ne  fortasse,  quod  adhuc  superest  virium, 
exhauriatur,  atque  in  chronicam  aegritudinem  ae¬ 
ger  praecipitetur.  Rursus  notare  expedit,  sedis  hae¬ 
morrhagiae  non  minus  quam  causae,  unde  exorta 
est ,  aut  sustinetur ,  tum  symptomatum  adjuncto¬ 
rum  contemplationem  eo  ducere,  ut  medicus  sta¬ 
tuat  locum ,  unde  sanguinem  mittere  potius  expe¬ 
diat,  prout  nempe  vel  universalis  systematis  exci¬ 
tatae  actioni  est  occurendum,  vel  ipsius  partis  affec¬ 
tioni  prospiciendum,  vel  ab  affecta  parte  ad  aliam 
sanguinis  impetus  est  deducendus.  Hinc  est  cur  re¬ 
motarum  partium  tepida  balnea,  fotus,  frictiones, 
cucurbitularum  applicatio  saepe  insigne  emolumen¬ 
tum  attulisse  visa  sunt. 

A  suppressis,  aut  imminutis  habitualibus  san¬ 
guinis  evacuationibus  non  raro  in  altera  parte  exo¬ 
ritur  haemorrhagia,  et  majori  saepe  cum  discri¬ 
mine  :  tunc  fluxus  ad  pristinam  sedem  revocatio  in 
votis  habenda,  sanguinem  ad  illarum  partium  vasa 


alliciendo,  unde  fluxus  continuat.  Ita  suppressum 
ex.  g.  haemorrhoidum  fluxum  ,  hirudinum  ope  cien¬ 
dum,  inde  exortam  haemophtlnsim ,  haemateme- 
sim  comnescere  novimus.  Iiiud  demum  observatione 

a. 

compertum  est,  summi  quandoque  interesse ,  spon¬ 
taneam  haemorrhagiam  magis  ominosam  in  artifi¬ 
cialem  vertere,  qua  quidem  ratione  id  licet  obti¬ 
nere,  ut  sensim  juxta  indicantia ,  imminuto  impetu 
ex  parte  affecta ,  circuitus  aequilibrium  restituatur , 
ex  quo  uno  turbato  non  raro  pendet  haemorrha¬ 
gia.  Praedispositio  demum  tollatur.  Sane  medicus , 
qui  apportunis  sanguinis  detractionibus  prudenter 
institutis,  et  apto  imperato  regimine  didicit  univer¬ 
salem  ,  aut  localem  plethoram  avertere  ,  variasque 
arcere  causas,  quae  vasorum  actionem  directe,  aut 
indirecte  excitare  valent,  et  sanguinis  circuitus  obi¬ 
cem  ponere,  is  etiam  frequenter  haemorrhagiae 
recidivam  praecavebit. 

Quemadmodum  vero  plurimum  sperare  licet  a 
naturae  auxilio  in  activis  haemorrhagiis  ,  aliter  pro¬ 
fecto  res  se  habet  in  passivis.  Quamvis  istae  habi¬ 
tuales  jam  factae,  aliquando  intemerata  sanitate, 
imo  etiam  quodam  cum  levamine  contingere  animad¬ 
vertentur;  plerumque  tamen  contumaces  factae,  le- 
vique  de  causa  renovatae  perniciosam  intentant 
ruinam.  Addendum  est,  quod  saepius  profusa  us¬ 
que  sanguinis  copia  promptum  exposcat  auxilium  , 
ne  antequam  in  causas,  et  adjuncta  methodicam 
curationem  indicantia  inquirere  fas  sit,  extremum 
subsequatur  fatum.  Tonica  et  adstringenti  praeser¬ 
tim  vi  donata  remedia  foris  et  intus  administranda 
ea  sunt ,  ex  quibus  earundem  curationem  auspicari 
praestat.  Non  diffitebimur  promptius  ei  tutius  ad 


sistendas  haemorrhagias  auxilium  haberi  ab  ad- 
stringentibus ,  quum  ipsi  parti  immediate  applican¬ 
tur  ,*  verum  neque  observationibus  refragatur, "quae- 
cunqUe  sit  (quae  procul  dubio  non  una  in  ommb.us 
est  adstringentibus  dictis)  agendi  ratio,  eorundem 
effectus  in  ceteris  casibus ;  quod  quidem  etsi  per 
consensum  generatim  id  explicandum  censeant, 
non  desunt  tamen  qui  opinentur  nonnullorum  re¬ 
mediorum  ingestorum  principia  a  cbyiiferis  vasis  ab¬ 
sorpta  integris  suis  viribus  sanguinem  subire,  cu¬ 
jus  interventu  supra  partes  affectas  actionem  mox 
exerceant, 

Plures  recensentur  substantiae  inter  adstrin- 
gentia.  Acida  generatim  huc  referuntur,  tum  ve¬ 
getabilia,  tum  mineralia,*  huc  frigida,  glacies  j  fa¬ 
miliaris  siquidem,  et  sat  nota  est  utilitas  ex  frig  - 
dorum  inspersione,  vel  ex  spleniorum  aul  oxy- 
crato,  aut  aceto  madidorum  applicatione  in  parti¬ 
bus,  aut  circum  eas  unde  sanguis  erumpit.  Hinc 
frigidae  aspersiones  in  remolis  partibus  factae;  ut 
et  fotus,  lotiones,  immersiones  mirum  in  modum 
juvisse  visae  sunt.  Huc  quoque  terreae  quamplu- 
rimae  et  metallicae  substantiae  :  huc  plantae  per¬ 
multae ,  earumve  succi,  fructus,  cortex:  huc  de¬ 
mum  spectant  composita  remedia  quamplurima , 
quae  in  variis  pliarmacopoeis  prostant,  pulveres, 
pilulae,  tincturae,  aquae,  electuaria  styptica  ideo 
appellata,  quorum  electionem,  utendi  modum,  et 
exploratum  quantum  datum  est  agendi  rationem 
non  secus  ac  dosim  ex  materiae  medicae  institutio¬ 
nibus  haurienda,  peculiaris  quicunque  casus  edo¬ 
cebit,  ut  vel  seorsim ,  vel  plura  simul  inter  se, 

vel  aliis  sociata  varia  formula  pro  opportunitate 
propinentur. 

Inter  vegetabilia  commendantur  praesertim  suc¬ 
cus  Catechu,  Gummi  -  Kino,  sanguis  Draconis,  cor¬ 
tex  peruvianus  ac  ratanhiae  radix  ejusdemque  ex¬ 
tractum.  Inter  indigena  vero  praeter  acetum  re¬ 
censentur  cortex  quercus,  granatorum,  hypoca- 
stani,  salicis,  quibus  addunt  petala  rosarum  ru¬ 
brarum,  plantas  alias  uti  sunt  plantago,  urtica  sem¬ 
perviva  ,  tormentillae  et  bistortae  radix ,  acerbi 
nonnulli  fructus,  alia,  quibus  tamen  ea  non  inest 
vis,  ut  in  sistendis  gravibus  haemorrhagiis  iisdem 
solis  fidendum  sit. 

Inter  mineralia  adstringentia  memorantur  varia 
ferri  oxyda  et  nonnulla  ejus  praeparata,  quae  in¬ 
ter  ,  ferri  sulphas ,  acidum  sulphuricum  ,  vel  per 
se  vel  aqua  dilutum,  vel  appropriatis  basibus  nup¬ 
tum  aut  alcoholi  sociatum,  quo  spectat  aqua  Ra- 
belli ,  dictis  decoctionibus  vel  tincturis  recepta. 
Maximo  vero  jure  celebratur  ut  adstringens  effi- 
cacissimum  alumen  ,  seu  sulphas  aluminae  cum 
potassa*  Yix  in  usum  veniunt  acidum  nitricum  ac 
muriaticum* 

Inter  composita,  quorum  vix  finitus  est  nume¬ 
rus,  penes  varios  medicamentorum  codices  cele¬ 
brem  olim  famam  obtinuerunt  pillulae  adstringen- 
les  compositae  ex  alumine  et  sanguine  draconis; 
huic  mox  Gummi -Kino  substituendum  esse  alii 
maluerunt. 

Suam  quoque  merentur  laudem  aquae  stypti¬ 
cae  dictae,  quarum  parandi  formula  multiplex  est 
apud  auctores,  earumque  propterea  varia  est  do- 
£is,  qua  exhiberi  debent  interno  usui,  prout  varia 

est  eorundem  efficacia,  tum  ratione  substantiarum 
compositionem  ingredientium ,  tum  ratione  men¬ 
strui  insumpti  in  iisdem  parandis ;  hinc  est  cur  in¬ 
ternus  nonnullarum  usus  vel  relegandus  sit,  vel 
cautelas  requirat ,  et  probe  prius  comperta  esse 
debeat  varia  earundem  compositio  ab  auctorum 
observationibus  ,  qua  decet  prudentia  colligenda. 

Quae  de  corporis  animique  quiete  apportuna 
corporis  positione,  atmosphaerae  temperie,  cau¬ 
sarum  sedula  devitatione,  stimulis  per  frictiones, 
fotus,  cucurbitulas  ad  remotas  partes  deducendis 
memoratum  est,  huc  quoque  quadantenus  refe¬ 
renda  sunt ,  habito  tamen  semper  respectu  ad  vi¬ 
res  ,  constitutionem  ceteraque  adjuncta.  Huc  etiam 
spectare  videntur  epispastica  ac  rubefacientia,  ab¬ 
legatis  tamen  cantharidibus,  quandocunque  sermo 
est  de  haemorrhagia  illorum  organorum  ,  quae 
ipsarum  usum  manifeste  contraindicant.  Causarum 
itidem  moralium  si  quae  sunt,  maxima  est  habenda 
ratio. 

In  passivis  haemorrhagiis  pronum  erit  conci¬ 
pere,  ejus  generis  requiri  diaetam,  ut  viribus  ser¬ 
vandis  erigendisque  prospiciatur  alimentis  nutrien¬ 
tibus  ,  eupeptis/  ea  quantitate,  quam  stomachus 
facile  ferat,  et  aegri  adjuncta  exposcant,  illis  se¬ 
lectis  tum  alimentis ,  tum,  prout  opus,  condimen¬ 
tis  ,  quae  tonica ,  aut  etiam  adstringenti  quadam 
vi  pollent,  quo  spectant  crassiora  juscula  ac  prae¬ 
sertim  gelatinae ;  tum  prudens  adstringentium  et 
aromatum  usus,  uti  et  vini  meraci  ac  potius  au¬ 
steri:  eodem  tempore  etiam  curandum,  ut  mor¬ 
bosae  sensibiUtatis  excessui  medeamur.  Hinc  est 
cur  nervina ,  antispasmodica  atque  opiata  suum 

merito  frequenter  inveniant  locum  vel  per  se,  vel 
Ionicis,  adstring entibus  sociata* 

Aliter  quam  de  activis  sentiendum  est  in  passi¬ 
vis  de  venaesectionibus.  In  his  enim  ulteriori  san¬ 
guinis  jacturae  parcendum;  si  autem  sermo  sit  de 
casu ,  in  quo  spes  sit  futura ,  ut  sanguinem  ex 
sana  minus  incommoda  sede  ducendo  ,  hujus  flu¬ 
xum  a  nobiliore  parte  compescere,  aut  praepedire 
datum  sit,  id  dabimus  utique,  servatis  semper 
illis  cautionibus,  quae  prudentem  medicum  nun¬ 
quam  fugere  debent ,  ne  in  tanti  momenti  auxilio 
praescribendo  jam  enervatae  vires  magis  pessum- 
dentur. 

Quod  ad  haemorrhagiae  passivae  prophylaxim, 
quamvis  haec  tum  in  appropriato  regimine  ,  tum 
in  non  intermisso  tonicorum  et  adstringentium 
usu  generatim  consistat;  haud  tamen  unquam  omit¬ 
tenda  contemplatio  causarum,  quae  vel  supra  uni¬ 
versum  systema,  vel  supra  determinatam  partem 
quocunque  modo  agentes  facilem  haemorrhagiae 
recidivae  occasionem  praebere  possunt,  aut  visae 
sunt;  his  propterea  arcendis  infringendisve  juxta 
cujusque  causae  naturam  auxiliis  omni  ope  adlabo- 
randurn  est* 

Quod  ad  ceteras  pertinet  indicationes,  quae  in 
haemorrhagiarum  curatione  passim  sese  exhibent, 
quomodo  illis  satisfacere  expediat  ex  peculiaribus 
adjunctis,  et  singularibus  casibus  morbosisque  com¬ 
plexibus  non  hic  recensendis  decernere  fas  erit. 
Quare  si  purgantibus ,  emeticis,  paregoricis ,  ce¬ 
teris  locus  flat,  prudens  videbit  medicus,  qui  pa¬ 
riter  ex  attenta  omnium  adjunctorum  inquisitione 
haud  difficile  eruet,  quando  haemorrhagia  sub  in- 

termittentium  febrium  larva  decurrens  ,  eamdem 
ac  istae  sibi  vindicet  curationem* 

Postremo  loco  admonere  opus  erit: 

lmo,in  suppressione  haemorrhagiae,  quae  in  acu¬ 
torum  morborum  decursu  contingit,  caute  in¬ 
cedendum  esse,  nisi  quando  modum  excedunt, 
aut  ex  locis  contingunt  periculosis;  hae  siqui¬ 
dem  a  salutari  naturae  molimine  saepe  exci¬ 
tantur  ;  imo  etiam  haemorrhagiae  per  ipsa 
morborum  initia  cum  levamine  contingere 
possunt ; 

2do*  in  haemorrhagiarum  curatione  rationem  sem- 
per  habendam  esse  causarum  localium  ,  ut 
sunt  e.  g.  polypi,  carcinomata,  calculi,  eorum- 
que  omnium ,  quae  sanguinis  liberum  circui¬ 
tum  impedire  valent  ,  aut  ipsa  quocunque 
modo  laedere  vasa;  eodemque  tempore  non 
parvi  interesse  ad  discrasiam,  si  quae  viget, 
attendere ,  quae  cum  haemorrhagia  conjungi¬ 
tur  ,  aut  qua  foveri,  ipsam  probabile  est,  ut 
quae  dyscrasiae  indoles  exposcit  remedia  ad¬ 
hibeantur,  quorum  omnium  cognitioni  sympto¬ 
maticae  haemorrhagiae  curatio  innititur; 

3tl0*  summi  quoque  omnino  momenti  esse  inqui¬ 
rere ,  utrum  sympathica  haemorrhagia,  ut  il¬ 
lis  fiat  locus  remediis ,  quae  devincendis  cau¬ 
sis  apta  sunt,  unde  illam  exortam  esse  con¬ 
stat,  aut  foveri  posse  campertum  est* 

I)  emum  quando  compressioni,  ligaturis,  sutu¬ 
ris  locus  fiat,  haud  difficile  erit  decernere;  his  enim 
in  casibus  ad  chirurgiae  consilium,  et  opus  prae¬ 
stabit  confugere.  Ceterum  ex  hactenus  allatis  sat 
constare  potest,  victus  rationem,  corporis  varium 

exercitium,  coeli  prout  opus  mutationem,  alimen¬ 
torum  j  potuumque  electionem  ita  aptanda  esse , 
ut  non  solum  ex  haemorrhagiae  indole,  causa  ac 
sede,  sed  ex  aetate,  temperamento,  consuetudine, 
tolerantia,  idiosyncrasia,  ceterisque,  si  quae  sunt, 
peculiaribus  aegri  adjunctis,  quae  magis  accomo- 
data  sint,  eruantur. 

THESES  DEFENDENDAE. 


1. 

Keratitis  scrophulosa  est  in  oculo  morbi 
forma  eadem  ac  morbus  scropbulosus  in  toto 
corpore* 

2. 

Methodus  medendi  exspectativa  suo  loco 
in  clinicis  aptissima  est  ad  formandos  medicos* 

3. 

Non  contra  morbos ,  sed  contra  vires  di* 
riguntur  medicamenta. 

4* 

Dupplex  est  purgantium  effectus ,  pri¬ 
marius  nempe  et  secundarius. 

5. 

Febris  continuae  nervosae  primo  stadio  spb 
rituosa  contraindicata. 

.  -  *  t 

6. 

Somnus  inmediate  post  cibos  sumtos  dige¬ 
stioni  est  noxius. 

7* 

Omne  sub  morbo  applicatum  atque  om¬ 
nino  non  indicatum  remedium  ut  venenum 
agit. 


8* 

Sanguis  vivit. 

9* 

Nullum  datur  graviditatis  infallibile  signum, 

10. 

Morbus  intermittens  non  datur, 

11. 

Delassatio  ingens  saepe  venaesectione  sa¬ 
natur. 

12. 

Melius  curat  aegros,  quos  sanos  novit,  me¬ 
dicus. 

13. 

Pieconvalescentes  omnes  roborantibus  velle 
curare ,  recidivae  eos  exponere  est. 

14. 

Nullum  remedium  venaesectioni  aequipa- 
randum. 

